GRADSKO KAZALIŠTE LUTAKA SPLIT

Tončićeva 1

**Z A P I S N I K**

***tridesettreće sjednice Kazališnog vijeća GKL-a***

Sjednica Kazališnog vijeća GKL-a održana je 03. listopada 2024. u Tončićevoj 1, s početkom u 08:00 sati.

**Prisutni:**

1. Aleksandra Dužević, predsjednica Vijeća
2. Justina Vojaković-Fingler, članica Vijeća
3. Thomas Krstulović, član Vijeća
4. Branimir Rakić, član Vijeća
5. Lucijan Roki, ravnatelj
6. Mirela Dvornik, zapisničar
7. Zorica Stošić, voditeljica računovodstva
8. Gloria Barišić, tajnica-pravnica Ustanove

**DNEVNI RED**

1. Usvajanje Zapisnika 32. sjednice Kazališnog vijeća
2. Razmatranje i usvajanje prijedloga Financijskog plana za 2025. godinu s projekcijama za 2026. i 2027. godinu
3. Razmatranje i usvajanje prijedloga Programskog plana za 2025. godinu
4. Potvrđivanje sukladnosti Godišnjeg programa rada i razvoja Gradskog kazališta lutaka za 2025. godinu s Osnovnim programskim i financijskim okvirom za rad Gradskog kazališta lutaka Split za razdoblje od 2022. do 2025. godine iz Zaključka Gradskog vijeća Grada Splita, Klasa: 612-01/21-02/1, Urbroj: 2181/01-09-01/1-21-3 od 2. rujna 2021.
5. Proširenje umjetničkog ansambla
6. Razno

Nakon što je predsjednica Vijeća, gđa Dužević otvorila sjednicu Vijeća, dnevni red sjednice jednoglasno je prihvaćen.

Točka 1.

S obzirom da su svim članovima Kazališnog vijeća ranije dostavljeni materijali potrebni za donošenje valjanih odluka, kao i Dnevni red sjednice, Kazališno vijeće jednoglasnom odlukom usvojilo je zapisnik s prethodne sjednice.

Točka 2.

Slijedi izlaganjevoditeljice računovodstva, gđe Stošić po točki 2. Na temelju uputa za izradu proračuna Grada Splita za razdoblje 2025-2027. godine od 13.09.2024. Gradsko kazalište lutaka /dalje GKL/ je izradilo Prijedlog financijskog plana za 2025. s projekcijama za 2026.i 2027. Limit koji smo dobili od za 2025. godinu probijen je i to na sljedećim kontima. Rashodi za zaposlene /konto 311/ veći su za **30.760€ u odnosu na limit grada , te iznose** 730.360,00Eura .

Konto 31111 PLAĆE ZA ZAPOSLENE su izračunate za 29 zaposlenika prema novoj osnovici koja je veća za 8% od trenutno važeće osnovice od 716,74 Eura te iznosi 774,08 Eur-a. Naime, u Aneksu VIII Kolektivnog ugovora za zaposlene u Gradskoj upravi Grada Splita čl.2 /Službeni glasnik Grada Splita br.56 od 24.srpnja 2024/ je objavljeno da se osnovica za obračun plaće službenika i namještenika Gradske uprave Grada Splita povećala za 8 % te iznosi 677,00 Eur-a i kao takva se primjenjuje od 01.kolovoza 2024. 626,76€→677,00€. Kako u Dodatku III.Kolektivnom ugovoru za zaposlene u ustanovama kulture Grada Splita čl.5. piše da će se osnovica za obračun plaće od 716,74€ povećati za isti postotak, dakle 8% kao i osnovica za obračun plaća službenika i namještenika u upravnim tijelima Grada Splita od 01. siječnja 2025., Gkl je za 29 zaposlenika u 2025.g.obračunalo plaću prema tim uvjetima . Isto tako, do razlike u plaćama za 2025.godinu u odnosu na rebalans financijakog plana za 2024.došlo je i zbog toga što je do 2.povećanja koeficijenata zaposlenika kao i koeficijenta ravnatelja došlo tek od 01.07.2024., što znači da se plaća u prvih 6.mjeseci 2024.g. isplaćivala po manjim koeficijentima što je rezultiralo i manjom sumom plaća na godišnjoj razini. Također, Gkl je do travnja 2024.godine imalo 28 zaposlenika a nakon toga zapošljava još jednog zaposlenika /stolar-scenski radnik/ te sada ima 29 zaposlenika. Osim toga, u 2025.godini jedna zaposlenica odlazi u starosnu mirovinu te je za nju planirana otpremnina u iznosu od 4.590,00€.

Osim toga, probiven je limit i na kontu OSTALI RASHODI /32/. Financijskim planom za 2025.g s projekcijama za 2026.i 2027.g od Grada smo zatražili i pokrivanje troškova najma prostora u Solinu koji Gkl koristi kao garažu za službena vozila Gkl-a kao i radionice u kojima se izrađuje scenografija i lutke za pripremu premijera Gkl-a, a često služi i za obnovu „starih“ predstava koje su na repertoaru Gkl-a. Na 28. sjednici KV održanoj 29.03.2024.se raspravljalo o tome kako Gkl 20 godina pokriva te troškove iz vlastitih sredstava jer ne uspijeva čak ni uz pomoć Grada Splita pronaći adekvatan gradski prostor u koji bi mogao preseliti vozni park i radionice, te na taj način značajno umanjiti troškove najma .Stoga bi ovim financijskim planom Grad Split pokrio trošak najma prostora, dok bi Gkl tih 18.000,00 Eura vlastitih sredstava preusmjerio na pripremu premijera te obnovu postojećih predstava što bi znatno olakšalo realizaciju programa kako 2025. godini, tako i ubuduće.

Također , u planu je raspoređen i iznos od 7.500 Eura naknade predstavnicima kazališnih vijeća, 141.151,00 Eur za pripremu premijera /4/ te igranje repriznih naslova. 29.550,00 Eura planirano je za organizaciju Festivala Mali Marulić što je detaljno razrađeno kroz Program ravnatelja za 2025.godinu. 20.000,00 Eura GKL planira potrošiti za obnavljanje računalne opreme te ostale opreme po potrebi. Prihodi od prodaje ulaznica /izvor 431/ planirani su za 2025 godinu na temelju ostvarenih prihoda do 31.08.2023. te plana prihoda od 01.09.-31.12.2024. koji je izradila Služba prodaje te iznose 109.400 Eur-a a prihodi od najma dvorane /izvor 311/ planirani su u iznosu od 3.800 Eura na temelju ostvarenih prihoda od najma do 31.08. u 2024.g. Prihodi od Ministarstva kulture /izvor 531/ planirani su u iznosu od 13.400,00 Eura i bit će potrošeni za pripremu premijera te realizaciju Festivala Mali Marulić.

**U konačnici ukupan iznos sredstava koje potražujemo od Grada Splita prijedlogom financijskog plana za 2025.godinu je 885.754 €/832.000€ limit→885.754€ plan/ što je za 53.754 € više od limita što je i objašnjeno u prethodnom tekstu.**

Predsjednica Vijeća, gđa Dužević, zamolila je Ravnatelja da se malo angažira oko pronalaska gradskog prostora za radionicu, jer da je to bacanje novaca i da Grad ima prostora i treba biti uporan u rješavanju tog problema.

Članovi Vijeća nisu imali primjedbi na izneseni Prijedlog Financijskog plana za 2025. godinu s projekcijama za 2026. i 2027. godinu, te je isti usvojen s četri glas, a vijećnik Rakić je ostao suzdržan, budući da je uključen u program sljedeće godine.( Odluka I/XXXIII)

Točka 3.

Ravnatelj gosp. Roki prezentirao je prisutnima Prijedlog Programskog plana za 2025. godinu, osvrnuvši se na najbitnije elemente. U 2025. godini planirano je četiri premijere ( 1. Belmondo Miliša: ĆAKULE SPLITSKIH LUTAKA, redatelj: Siniša Novković, 2. Tisja Kljaković Braić: PITA MOJA MAMA IMATE LI JEDNO JAJE, redatelj: Renata Carola Gatica, 3. Dušan Vukotić: KRAVA NA MJESECU, redatelj: Jure Radnić, 4.Ratko Zvrko: CRNA KNJIGA DJEDA MRAZA, redatelj: Branko Rakić) i osam repriznih naslova , 18. izdanje Festivala hrvatske drame za djecu Mali Marulić, Revija Ljetno kazalište za djecu, te gostovanja na Festivalima u zemlji i inozemstvu. Premijerni program, osim prigodnog naslova za kojeg se nadamo da će ostati zanimljiv i nakon proslave 80. obljetnice našeg Kazališta, pokušava odgovoriti tekućim potrebama tržišta i zadovoljiti sve niše koje inače pokriva program GKL-a u skladu sa svojim ciljevima i okvirom Osnivača. Zbog toga imamo jednu predstavu manjeg formata za terensko igranje, jednu predstavu koja treba postići kombinirani umjetnički izričaj baziran na spoju lutkarstva i scenskog pokreta razumljiv i onima koji ne govore naš jezik, za Reviju Ljetno kazalište za djecu i na kraju jednu lijepu blagdansku predstavu o Djedu Mrazu i odbačenim darovima s jakom porukom.

Nadamo se da ćemo većim brojem programa zadovoljiti očekivanja publike i zadržati visok estetski nivo naših predstava. Težit ćemo umjetničkom izvrsnošću jačati prepoznatljivost, identitet i relevantnost splitskog i hrvatskog kazališta i kulture.

Posebnost je ove godine obilnost pratećih programa, pogotovo u obilježavanju 80. obljetnice našeg Kazališta. Osamdesetu obljetnicu profesionalnog djelovanja Gradskog kazališta lutaka Split nakanili smo obilježiti nizom kulturnih programa i zbivanja. Premijerni naslov “Ćakule splitskih lutaka” tematski je posvećen povijesti djelovanja GKL-a, ali u sebi će nositi i veliki edukacijski potencijal jer će pokušati prikazati razne vrste lutaka s kojima se do sada radilo u našem Kazalištu te će osvijestiti specifičnosti lutkarskog rada, poteškoće na koje nailazimo zbog same prirode lutkarstva, ali otkriti i posebne načine i izražajna sredstva koja ne može ponuditi nijedan drugi medij. Nadamo se da, zbog navedenih razloga, predstava neće biti samo vezana uz ovu obljetnicu već će ostati na repertoaru GKL-a kao univerzalna priča o lutkarstvu kroz povijest našeg Kazališta. S obzirom da je povodom obilježavanja 50 godina od osnutka GKL-a napravljena poprilično kvalitetna i opsežna monografija o povijesti Kazališta, smatramo da je za ponavljanje takvog uratka malko prerano. Povijest zadnjih 30 godina, ali i čitavu povijest lutkarskog djelovanja u Splitu, kroz amatersku skupinu koja je prethodila osnivanju GKL-a, i kroz djelovanje najstarijeg profesionalnog lutkarskog kazališta u Hrvatskoj, zabilježit ćemo i promovirati prigodnim dokumentarnim filmom. Predmijevano trajanje filma bilo bi oko 40 minuta a o svom dobu i djelovanju govorili bi prijašnji i sadašnji djelatnici GKL-a. Zamišljeno je da se scenarij i snimanje filma naslanja na tekst i rad na predstavi “Ćakule splitskih lutaka”.

U suradnji s Muzejem grada Splita, HULU-om i Fotoklubom Split, ovisno o raspoloživosti njihovih izložbenih prostora, planiraju se dvije izložbe. Jedna bi bila već spremna izložba lutaka iz fundusa GKL-a koja je već gostovala na više mjesta u Hrvatskoj (zadnje gostovanje je bilo u Karlovcu na InPut Festivalu). Druga izložba ostvarila bi se u suradnji s potomcima Ivice Tolića, lutkarskog inovatora, tehnologa i oblikovatelja lutaka, scenografa, redatelja, ravnatelja i svestranog likovnog umjetnika koji je svojim djelovanjem zadužio GKL a čiji rad do danas nije dostojno valoriziran. Nadamo se, uz suradnju Matice Hrvatske i HAZU, organizirati i tematske skupove vezane uz povijest i djelovanje Gradskog kazališta lutaka Split a posebno o životu i djelu Ivice Tolića.

**Obilježavanje 130. obljetnice rođenja Jakova Gotovca i Ive Tijardovića.**

Nastavno na nedavno proglašenje 2025. Godinom Jakova Gotovca i Ive Tjardovića od strane Grada Splita, GKL u suradnji s Gradskim mandolinskim društvom “Sanctus Domnio” organizirat će niz koncertnih izvedbi popularnih skladbi dvojice autora uz lutkarske etide, skečeve i voditelja, lutkarskog meštra ceremonije.

Kako je Gradsko kazalište lutaka Split malo kazalište s malim ansamblom i malim brojem djelatnika, te samo jednom pozornicom koja služi praktično za sve, od čitaćih proba do predstava, za ostvarenje planiranih pratećih programa bit će nužna suradnja s više gradskih kulturnih ustanova.

Vijećnica Rogošić pitala je Ravnatelja što je s programom za odrasle tj. večernjom scenom koja je jako lijepo započela s Pasjim noveletama. Ravnatelj je odgovorio da je to pitanje okvira, i da misli kako bi bilo bolje da se takva predstava napravi svake druge godine. Nama je okvir 260 izvedbi i kad se radi tako zahtjevna predstava ona igra samo jednom, dok se predstave za vrtiće i škole igraju i do tri dnevno, te se na takav način gubi do dvije predstave po danu, a scena nam je puna. A drugi problem je, da se takve predstave puno duže rade, pripremaju, zahtjevaju i duže trajanje same izvedbe, tako da nam dolazi do kolizije, pa se opet mora napraviti neka koprodukcija da bi se oslobodio prostor. Nažalost, imamo samo jednu scenu na kojoj se rade čitače probe, probe, izvedbe i ostali popratni program. Vijećnica Rogošić je tada upitala da li bi se smanjenjem okvira broja predstava što postiglo, na što je Ravnatelj odgovorio pozitivno, te bi se otvorio prostor i za neke druge stvari, kao što su lutkarske radionice i ostale logične stvari u našoj djelatnosti. Vijećnicu je također zanimalo što je s gostovanjima drugih kazališta kod nas, i da bi bilo lijepo našoj publici ponuditi i programe ostalih kazališta , te da bi takva gostovanja možda mogla biti dio redovnog programa.Navela je primjer i da Ministarstvo kulture čak ima i jedan takav zanimljiv projekt u kojem se financira izmjena velikih kazališta, pa bi se možda dalo raspitati i za izmjenu lutkarski kazališta. Ravnatelj je odgovorio da se većinom gostovanja drugih kazališta ostvaruju kroz Festival za djecu Mali Marulić, a da za ostala gostovanja naša kazališta nisu baš zainteresirana, jer im je naravno sve to i dodatni trošak , a i mi bi trebali takva gostovanja platiti, za koje sada i nismo planirali za sljedeću godinu. Uglavnom, Vijećnica Rogošić ponovila je da se trebaju iscrpiti sve mogućnosti koje nam pruža Ministarstvo u svrhu gostovanja drugih kazališta kod nas.

Predsjednica Vijeća upitala je Ravnatelja na koliko smo se evropskih natječaja javili. Ravnatelj je odgovorio da imamo u vidu suradnju s jednim nizozemskim kazalištem u kojoj naša kuća ne bi bila voditelj, na što se gđa Dužević nadovezala, kazavši da ona u tome vidi rješenje ove situacije neimanja novaca i da treba funkcionirati preko EU fondova, a ne tražiti sredstva iz Ministarstva . Naglasila je da treba u to krenuti i šta više toga raditi.

Nakon kraće rasprave ,članovi Vijeća nisu imali primjedbi na izneseni Prijedlog Programskog plana za 2025. godinu , te je isti usvojen s četri glas, a vijećnik Rakić je ostao suzdržan, budući da je uključen u program sljedeće godine.( Odluka II/XXXIII)

Točka 3.

Ravnatelj je nastavio obrazlaganje sljedeće točke Potvrđivanje sukladnosti Godišnjeg programa rada i razvoja Gradskog kazališta lutaka za 2025. godinu s Osnovnim programskim i financijskim okvirom za rad Gradskog kazališta lutaka Split za razdoblje od 2022. do 2025. godine iz Zaključka Gradskog vijeća Grada Splita, Klasa: 612-01/21-02/1, Urbroj: 2181/01-09-01/1-21-3 od 2. rujna 2021. U zaključku se se kaže, da će GKL u razdoblju od 2022. – 2025. godine, uvažavajući umjetničke kriterije i standarde, obavljati djelatnost prema programskom i financijskom okviru s mimimalnim godišnjim opsegom: najmanje tri premijerna naslova, jednu obnovu repriznog naslova i sudjelovanje svojim izvedbama na manifestacijama i posebnim programima u organizaciji Grada Splita, realizirati najmanje 260 izvedbi profesionalnog ansambla s 29 zaposlenih i s 80 % popunjenosti gledališta od 175 mjesta po izvedbi. Nakon kraće rasprave, svi vijećnici su potvrdili suglasnost. ( Odluka III/XXXIII)

Točka 4.

Na poticaj vijećnika Krstulovića, u dnevni red je stavljena točka proširenja glumačkog ansambla. Rekao je da se već godinu ipo dana priča o ovoj temi i da je vrijeme da se krene u realizaciju toga u okviru zakona, te je pravnica Ustanove gđa Barišić zamoljena da objasni način na koji se to može izvesti. Gđa Barišić je objasnila da se prvo zaključuje Okvir koji donosi Grad, te isti kaže da se program mora realizirati s najmanje 260 izvedbi profesionalnog ansambla s 29 zaposlenih i s 80 % popunjenosti gledališta. Mi dobivamo novce od Grada da bi ispoštovali ovaj zadani okvir, umjetnički kriterij, opseg djelatnosti. Trenutno imamo zaposleno 29 djelatnika, što znači da je prvi korak proširenje Okvira . Zaključak donosi Grad, a na prijedlog Kazališnog vijeća. Nakon šta se promijeni Okvir, mora se promijeniti sistematizacija, jer u pravilniku o unutranjem ustrojstvu i načinu rada Kazališta lutaka stoji da kazalište funkcionira s 29 djelatnika, od tog 10 izvršitelja u glumačkom ansamblu, a onda ćemo u sistematizaciju staviti onoliko koliko se Vijeće dogovori. Ravnatelj je nadodao da postoji još jedna mogućnost zapošljavanja glumaca, a to je da se na godinu dana uzme umjetnik na autorski ugovor, a sukladno s kadrovskim planom, što je sad po novom Zakonu o kazalištu dozvoljeno i on ne ulazi u zadani Okvir. Nakon duže rasprave, predsjednica Dužević je zaključila , te traži od Ravnatelja posebna izvješća na osnovu kojih će se napisati prijedlog Vijeća vezano za temu povećanja broja zaposlenih. Dogovoreno je da se u vremenskom roku od mjesec dana Kazališnom vijeću dostave razna izvješća na osnovu kojeg bi mogli pripremiti kvalitetan i utemeljen zahtjev Gradu.

Sjednica je zaključena u 09:35 sati.

|  |
| --- |
|  |
|  |

ALEKSANDRA DUŽEVIĆ, predsjednica Vijeća \_\_\_\_\_\_\_\_\_\_\_\_\_\_\_\_\_\_\_\_\_\_

MIRELA DVORNIK, zapisničar \_\_\_\_\_\_\_\_\_\_\_\_\_\_\_\_\_\_\_\_\_\_